CEYE แรลลี่ 4 วันพุ่ง 21% โบรกชี้กำไรปีนี้โตเด่น 57% เม็ดเงินโฆษณาฟื้นหลัง “โควิด” คลาย
CEYE แรลลี่ 4 วันพุ่ง 21% โบรกชี้กำไรปีนี้โตเด่น 57% เม็ดเงินโฆษณาฟื้นหลัง “โควิด” คลาย พร้อมจับตาปี 66 ผลงานแกร่งต่อเนื่อง
CEYE แรลลี่ 4 วันพุ่ง 21% โบรกชี้กำไรปีนี้โตเด่น 57% เม็ดเงินโฆษณาฟื้นหลัง “โควิด” คลาย พร้อมจับตาปี 66 ผลงานแกร่งต่อเนื่อง
23 มิ.ย. 2565

ผู้สื่อข่าวรายงานว่า วันนี้(23มิ.ย.2565)ราคาหุ้น บริษัท ตาชำนิ จำกัด (มหาชน) หรือ CEYE ณ เวลา 11:00 น. อยู่ที่ระดับ 5.50 บาท บวก 0.25 บาท หรือ 4.76% ราคาสูงสุดที่ระดับ 5.60 บาท ต่ำสุดที่ระดับ 5.35 บาท ด้วยมูลค่าการซื้อขาย 67.30 ล้านบาท ราคาหุ้นบวก 4 วันติด โดยนับตั้งแต่หุ้นอยู่ที่ระดับ 4.56 บาท เมื่อวันที่ 17 มิ.ย.65 จนถึงล่าสุดอยู่ที่ระดับ 5.50 บาท หรือปรับตัวเพิ่มขึ้น 20.61%

บล.เคทีบีเอสที ระบุในบทวิเคราะห์ว่า CEYE เป็นผู้นำการให้บริการการผลิตสื่อโฆษณาผลิตภาพนิ่งและภาพเคลื่อนไหวแบบครบวงจร มีประสบการณ์มายาวนานกว่า 30 ปี และมีผลิตถัณฑ์ที่หลากหลายนำเสนอให้กับลูกค้าในแบบ one stop service ซึ่งถือว่าเป็นจุดแข็งเหนือคู่แข่ง รวมถึงจากการทำงานร่วมกับทั้งเอเจนซี่ และลูกค้าเจ้าของผลิตภัณฑ์มาอย่างยาวนาน ทำให้บริษัทมีสายสัมพันธ์ที่ดีและได้รับความไว้วางใจจากลูกค้ามาอย่างต่อเนื่อง ซึ่งส่งผลให้บริษัทสามารถเพิ่มสัดส่วนรายได้จากบริการใหม่ ๆ ให้แก่ลูกค้า ทำให้บริษัทมีโอกาสในการเติบโตอย่างต่อเนื่อง
โดยประเมินกำไรสุทธิปี 65-66 อยู่ที่ 45 ล้านบาท (+57% จากปีก่อน) และ 69 ล้านบาท (+55% จากปี 65) สาเหตุจากการฟื้นตัวของเศรษฐกิจหลังจากการระบาดของโควิด-19 ส่งผลให้เม็ดเงินโฆษณาฟื้นตัว ทำให้เราคาดว่ารายได้ของบริษัทจะปรับตัวได้ดีขึ้น ซึ่งจะส่งผลดีต่ออัตรากำไรขั้นต้นและค่าใช้จ่ายในการขายและบริหาร เนื่องจากค่าใช้จ่ายหลักของบริษัทเป็นส่วนของต้นทุนคงที่จากเงินเดือนพนักงาน